FI Euroopan unionin virallinen lehti C 18/25

Henkilöiden liikkumista rajojen yli koskevasta yhteisön säännöstöstä (Schengenin rajasäännöstö) 15 päivänä maaliskuuta 2006 annetun Euroopan parlamentin ja neuvoston asetuksen (EY) N:o 562/2006 37 artiklan mukaiset ilmoitukset

Kolmansien maiden kansalaisten velvollisuus ilmoittaa läsnäolostaan jäsenvaltion alueella 21 artiklan d alakohdan mukaisesti

(2008/C 18/04)

BELGIA

Ilmoitusvelvollisuudesta säädetään yksityiskohtaisesti seuraavissa säännöksissä:

— muiden maiden kansalaisten maahantulosta, oleskelusta, sijoittautumisesta ja karkotuksesta 15 päivänä joulukuuta 1980 annetun lain 5 §: ”Muiden maiden kansalaisten, jotka eivät oleskele paikassa, jonka on lainmukaisesti ilmoitettava heidät matkustajiksi, on ilmoittauduttava oleskelukuntansa hallintovirastoon kolmen arkipäivän kuluessa Belgian kuningaskuntaan saapumisestaan. Tätä säännöstä ei sovelleta sellaiseen muiden maiden kansalaisten ryhmään, jolle kuningas on myöntänyt poikkeuksen tästä velvollisuudesta. Kuningas määrittelee yksityiskohtaisesti ilmoittautumismenetelmän ja ilmoittautumisen yhteydessä annettavan asiakirjan, joka on todisteena ilmoittautumisesta.”

— muiden maiden kansalaisten maahantulosta, oleskelusta, sijoittautumisesta ja karkotuksesta 8 päivänä lokakuuta 1981 annetun kuninkaan määräyksen 18 §: ”Velvollisuus ilmoittautua paikallisviranomaisille ei koske: 1. muiden maiden kansalaisia, jotka otetaan sairaalahoitoon tai vastaavaan laitoshoitoon heidän Belgian-vierailunsa aikana 2. muun maan kansalaista, joka pidätetään ja jota pidetään vankilassa tai sosiaalihuoltolaitoksessa.”

— muiden maiden kansalaisten maahantulosta, oleskelusta, sijoittautumisesta ja karkotuksesta 8 päivänä lokakuuta 1981 annetun kuninkaan määräyksen 27 §: ”Alle 15-vuotiaat muiden maiden kansalaiset ilmoittaa paikallisviranomaiselle lasten isä tai äiti tai lapsista vastuussa oleva henkilö taikka laitos.”

— muiden maiden kansalaisten maahantulosta, oleskelusta, sijoittautumisesta ja karkotuksesta 8 päivänä lokakuuta 1981 annetun kuninkaan määräyksen 28 §: ”Asuntovaunuissa, autoissa tai veneissä asuvien muiden maiden kansalaisten on ilmoittauduttava säädetyn määräajan kuluessa siihen kuntaan, johon he haluavat vastaanottaa viralliset tiedonannot. Kunnalliset viranomaiset vastaavat sellaisen todistuksen antamisesta, jossa vahvistetaan, että kyseiset henkilöt on merkitty luetteloon kunnalle ilmoitetuista muiden maiden kansalaisista.”

BULGARIA

Schengenin yleissopimuksen 22 artiklan mukaisesta kolmansien maiden kansalaisten velvollisuudesta ilmoittaa läsnäolostaan jäsenvaltion alueella säädetään Bulgarian tasavallassa olevia vieraan valtion kansalaisia koskevassa laissa seuraavasti:

18 §:n 1 momentti: ”Vieraan valtion kansalaisten on Bulgarian tasavaltaan tullessaan täytettävä sisäministerin hyväksymän mallin mukainen osoitekortti, jolla he ilmoittavat vierailunsa tarkoituksen ja antavat osoitteen, jossa aikovat oleskella.”

TŠEKIN TASAVALTA

Schengenin yleissopimuksen 22 artiklan määräysten mukaisesta kolmansien maiden kansalaisten velvollisuudesta ilmoittaa läsnäolostaan Tšekin tasavallan alueella säädetään laissa n:o 326/1999 (lakikokoelma), joka koskee ulkomaalaisten oleskelua Tšekin tasavallan alueella (lain VII luvun 93–102 §, ilmoittaminen Tšekin tasavallan alueella oleskelusta). Lain mukaan ulkomaalaisen on ilmoitettava poliisille läsnäolostaan Tšekin tasavallan alueella kolmen päivän kuluessa saapumisestaan.

TANSKA

Tanska on päättänyt olla panematta täytäntöön Schengenin sopimuksen 22 artiklaa.

Ulkomaalaislaissa ja ulkomaalaisista annetussa päätöksessä ei ole säännöksiä jostain muusta Schengen-valtiosta saapuvien kolmansien maiden kansalaisten velvollisuudesta ilmoittaa läsnäolostaan maassa.

SAKSA

Kolmansien maiden kansalaisilla on velvollisuus ilmoittaa läsnäolostaan jäsenvaltion alueella Schengenin yleissopimuksen 22 artiklan määräysten mukaisesti. Vastaavasta ilmoitusvelvollisuudesta Saksassa säädetään ilmoitusvelvollisuutta koskevan puitelain (Melderechtsrahmengesetz) 11, 14 ja 16 §:ssä sekä ilmoitusvelvollisuutta koskevien osavaltioiden vastaavien lakien säännöksissä.

Ilmoitusvelvollisuutta koskevassa puitelaissa ja ilmoitusvelvollisuutta koskevien osavaltioiden lakien säännöksissä säädetään yleisestä ilmoitusvelvollisuudesta muutettaessa asuntoon Saksan alueella (Anmeldepflicht) ja ilmoitusvelvollisuudesta muutettaessa ulkomaille (Abmeldepflicht). Näitä ilmoitusvelvollisuuksia on noudatettava yhden tai kahden viikon kuluessa muutosta asuntoon tai maastamuutosta ja asunnosta luopumisesta. Tässä toimivaltaisia ovat ilmoituksista vastaavat kunnallisviranomaiset.

Yleinen ilmoitusvelvollisuus koskee sekä saksalaisia että ulkomaalaisia. EU:n kansalaisten ja kolmansien maiden kansalaisten välillä ei tehdä eroa.

Yleinen ilmoitusvelvollisuus ei vaikuta majoitusliikkeitä ja sairaaloita koskevaan erityiseen ilmoitusvelvollisuuteen.

VIRO

Valtion rajoja koskevan lain (julkaistu Riigi Teataja -lehdessä (Viron virallinen lehti) I 1994, 54, 902; 2006, 26, 191), 9 §:n mukaisesti valtion raja voidaan ylittää rajatarkastusasemien kautta. Tästä syystä läsnäolosta ilmoittaminen ei ole tarpeen.

KREIKKA

Lain 3386/2005 87 §:n 1 ja 2 momentissa säädetään, että kolmansien maiden kansalaisten on heti Kreikkaan tullessaan ilmoitettava saapumisestaan henkilöille, jotka tarjoavat heille majoituksen, esittämällä passinsa tai jonkin muun kansainvälisissä yleissopimuksissa tunnustetun matkustusasiakirjan, maahantuloviisumin tai oleskeluluvan. Majoituksen tai väliaikaisen asuinpaikan tarjoavien henkilöiden on välittömästi ilmoitettava poliisiviranomaiselle ja toimivaltaiselle ulkomaalais- ja maahanmuuttovirastolle majoittamiensa ulkomaalaisten saapumisesta ja lähdöstä. Ulkomaalaisille tai muille henkilöille, jotka rikkovat asiaan liittyviä säännöksiä, määrätään vähintään 1 500 ja enintään 3 000 euron sakkorangaistus.

ESPANJA

Kolmansien maiden kansalaisia vaaditaan Espanjan lainsäädännön mukaisesti ilmoittamaan tietyissä tapauksissa maahantulostaan.

Espanjassa olevien vieraiden valtioiden kansalaisten oikeuksista ja vapauksista ja heidän yhteiskuntaan integroitumisestaan 11 päivänä tammikuuta 2000 annetun perustuslakia täydentävän lain 4/2000 täytäntöönpanoasetusten antamisesta 30 päivänä joulukuuta 2004 annetun kuninkaallisen asetuksen 2393/2004 12 §:ssä säädetään seuraavasti:

1. ”Espanjan alueelle saapuvien vieraan valtion kansalaisten, jotka ovat tulleet maasta, jonka kanssa Espanja on allekirjoittanut sopimuksen rajavalvonnan poistamisesta, on ilmoitettava maahantulostaan henkilökohtaisesti Espanjan poliisiviranomaisille.”

2. ”Jos kyseistä ilmoitusta ei tehdä maahantulon yhteydessä, se on tehtävä kolmen työpäivän kuluessa maahantulopäivästä mille tahansa kansalliselle poliisiasemalle tai ulkomaalaisvirastolle.”

RANSKA

Ilmoitusvelvollisuudesta säädetään ulkomaalaisten maahantuloa ja oleskelua sekä turvapaikkaoikeutta koskevan lain (Code de l'entrée et du séjour des étrangers et du droit d'asile, CESEDA) L.531-2, R.211-32, R.211-33, R.212-5 ja R.212-6 §:ssä, joissa säädetään, että kolmansien maiden kansalaisten on allekirjoitettava ilmoitus tullessaan emämaan alueelle.

ITALIA

Tieto julkaistaan myöhemmin.

KYPROS

Ulkomaalais- ja maahanmuuttolain (105 luku), sellaisena kuin se on muutettuna, nojalla säädetyn asetuksen 242/72, sellaisena kuin se on muutettuna, 35 ja 36 §:ssä säädetään, että Kyproksen tasavaltaan saapuvien ulkomaalaisten on ilmoittauduttava seitsemän päivän kuluessa saapumisestaan sen rekisteröintialueen rekisterivirastolle, jossa he aikovat oleskella tai jossa heidän on tarkoitus asua, ja heille on annettava tämän säännöksen nojalla ilmoittautumistodistus.

LATVIA

Kolmansien maiden kansalaisten on ilmoitettava asuinpaikkansa hakiessaan pysyvää tai väliaikaista oleskelulupaa Latvian tasavallassa.

LIETTUA

Kolmansien maiden kansalaisilla ei ole velvollisuutta ilmoittaa läsnäolostaan Liettuan alueella Schengenin yleissopimuksen 22 artiklan määräysten mukaisesti.

LUXEMBURG

Kolmansien maiden kansalaisten on ilmoitettava läsnäolostaan maassa kolmen päivän kuluessa siihen kuntaan tai hotelliin, jossa he oleskelevat.

UNKARI

Ulkomaalaisten maahantulosta ja oleskelusta vuonna 2001 annetun lain XXXIX 88 §:ssä säädetään, että ulkomaalaisten on ilmoitettava majoituspaikkansa ulkomaalaispoliisille.

MALTA

Kolmansien maiden kansalaisia sitovat ainoastaan maahanmuuttolaissa (Immigration Act, 217 §) ja siitä johdetussa lainsäädännössä säädetyt maahantuloa koskevat vaatimukset. Schengenin yleissopimuksen 22 artiklan mukainen lainsäädäntö säädetään ennen Maltan liittymistä Schengen-alueeseen.

ALANKOMAAT

Ulkomaalaisasetuksen 4 §:n 4 momentissa säädetään, että vieraan valtion kansalaisen, joka tulee Alankomaihin tai poistuu Alankomaista ulkorajan kautta, on mentävä ulkorajalla olevan rajanylityspaikan kautta sen aukioloaikoina ja ilmoittauduttava rajavalvonnasta vastaavalle virkamiehelle. Alankomaiden ministeri voi myöntää poikkeuksen tästä vaatimuksesta tietyissä olosuhteissa. Edellä olevaa ei sovelleta Benelux-maiden kansalaisiin.

Ilmoittautumisvaatimus voidaan ulottaa koskemaan myös tiettyihin edellytyksiin sidottua maahanpääsyä. Ilmoittautumisvaatimus on periaatteessa seuraava: ilmoittautuminen kolmen päivän kuluessa siitä kunnasta vastaavan alueellisen poliisin ulkomaalaispoliisiosastolle, jossa vieraan valtion kansalainen aikoo oleskella. Jos vieraan valtion kansalainen ei voi täyttää ilmoittautumisvaatimusta kolmen päivän kuluessa lauantain, sunnuntain tai yleisen vapaapäivän vuoksi, rajanylitysasiakirjaan tehdään seuraava merkintä: ”ilmoittauduttava viimeistään … (päivämäärä)” .

Ulkomaalaisasetuksen 4 §:n 39 momentissa säädetään lisäksi, että vieraan valtion kansalaisen, jolla ei ole Alankomaissa laillista asuinpaikkaa, on heti ilmoittauduttava henkilökohtaisesti oleskelukuntansa osalta toimivaltaisen alueellisen poliisin poliisipäällikölle.

Ulkomaalaisasetuksen 4 §:n 47 momentissa säädetään seuraavaa:

1. ”Vieraan valtion kansalaisen, joka oleskelee laillisesti Alankomaissa lain 8.i §:ssä määritellyllä tavalla ja joka on saapunut Alankomaihin yli kolmen kuukauden oleskelua varten, on ilmoittauduttava henkilökohtaisesti kolmen päivän kuluessa Alankomaihin saapumisestaan asuinkuntansa osalta toimivaltaisen alueellisen poliisin poliisipäällikölle.

2. Laskettaessa 1 kohdassa mainittua kolmen kuukauden ajanjaksoa otetaan huomioon sellainen aiempi oleskelu Alankomaissa, joka on ajoittunut saapumisajankohtaa välittömästi edeltäneeseen kuuden kuukauden jaksoon.

3. Jos vieraan valtion kansalainen on alle 12 vuoden ikäinen, ilmoituksen tekee henkilö, jonka luona hän asuu tai oleskelee.”

Ulkomaalaisasetuksen 4 §:n 48 momentissa säädetään seuraavaa:

1. ”Vieraan valtion kansalaisen, joka oleskelee laillisesti Alankomaissa lain 8.i §:ssä määritellyllä tavalla ja joka on saapunut Alankomaihin enintään kolmen kuukauden oleskelua varten, on ilmoittauduttava henkilökohtaisesti kolmen päivän kuluessa Alankomaihin saapumisestaan oleskelukuntansa osalta toimivaltaisen alueellisen poliisin poliisipäällikölle.

2. Edellisen kohdan mukaisen ilmoituksen tekemiseen velvoitetaan alle 12-vuotiaan vieraan valtion kansalaisen osalta henkilö, jonka luona tämä asuu tai oleskelee.

3. Edellä olevaa 1 kohtaa ei sovelleta vieraan valtion kansalaisiin, jotka majoittuvat hotelliin tai laitokseen, jonka omistajalla, haltijalla tai johtajalla on paikallisten sääntöjen mukainen velvollisuus ilmoittaa nimetyille viranomaisille yöpymispaikan tarjoamisesta.”

Ulkomaalaisasetuksen 4 §:n 49 momentissa säädetään seuraavaa:

1. ”Vieraan valtion kansalaisen, jolla on viisumi tai rajanylitystä koskeva asiakirja, johon toimivaltainen viranomainen on tehnyt Alankomaiden ulkomaalaispoliisille ilmoittautumista koskevan merkinnän, on ilmoittauduttava kolmen päivän kuluessa Alankomaihin saapumisestaan henkilökohtaisesti edellä mainitussa merkinnässä määritellystä kunnasta vastaavan alueellisen poliisin päällikölle.

2. Edellä olevaa 1 kohtaa ei sovelleta sellaisen valtion kansalaisiin, joka on Euroopan yhteisöön liittymisestä tehdyn sopimuksen tai Euroopan talousalueesta tehdyn sopimuksen sopimuspuoli, eikä Sveitsin kansalaisiin.”

Ulkomaalaisasetuksen 4 §:n 50 momentissa säädetään seuraavaa:

1. ”Vieraan valtion kansalaisen, joka on tullut Alankomaihin hakeakseen työtä merimiehenä, on ilmoittauduttava kolmen päivän kuluessa Alankomaihin saapumisestaan henkilökohtaisesti työnhakukunnasta vastaavan alueellisen poliisin poliisipäällikölle.

2. Edellä olevaa 1 kohtaa ei sovelleta sellaisen valtion kansalaisiin, joka on Euroopan yhteisöön liittymisestä tehdyn sopimuksen tai Euroopan talousalueesta tehdyn sopimuksen sopimuspuoli, eikä Sveitsin kansalaisiin.”

ITÄVALTA

Ilmoittautumisvelvollisuutta poliisille koskevan Itävallan liittovaltion lain (vuoden 1991 ilmoittautumislaki — MeldeG) (Itävallan liittovaltion säädöskokoelma 1992/9), sellaisena kuin se on muutettuna (Itävallan liittovaltion säädöskokoelma I 2006/45), 5 §:

Majoitus hotellissa

”(1) Sen, joka majoittuu hotellivieraana hotelliin, on majoittumisajan pituudesta riippumatta ilmoittauduttava viipymättä ja viimeistään 24 tunnin kuluttua saapumisestaan merkitsemällä tietonsa hotellin ilmoittautumiskirjaan. (2) Sen, joka lähtee hotellimajoituksesta, on peruutettava ilmoittautumisensa merkitsemällä poistumisensa ilmoittautumiskirjaan joko lähtöä edeltävien 24 tunnin aikana tai heti lähdön jälkeen. (3) Edellä olevassa 1 ja 2 momentissa tarkoitettu ilmoittautumisvelvollisuus ei koske vähintään kahdeksan hengen matkailijaryhmän jäseniä lukuun ottamatta ryhmänjohtajaa, jos ryhmänjohtaja esittää majoituspaikkaan saapumisen yhteydessä majoituksen tarjoajalle tai tämän valtuutetulle edustajalle ryhmään kuuluvien henkilöiden luettelon, jossa on kunkin henkilön nimi ja kansalaisuus sekä ulkomaisten vieraiden osalta matkustusasiakirjan tyyppi, numero ja asiakirjan myöntänyt viranomainen. Tätä säännöstä sovelletaan vain siinä tapauksessa, että matkailijaryhmä viipyy samassa hotellissa yhdessä enintään viikon. (4) Jos vieras oleskelee hotellissa yli kaksi kuukautta, hänen on ilmoittauduttava myös rekisteröintiviranomaiselle. Ilmoittautuminen on tehtävä viimeistään kolmantena päivänä ensimmäisten kahden kuukauden päättymisestä; muutoin sovelletaan 3 ja 4 §:n säännöksiä soveltuvin osin.”

Ilmoittautumisvelvollisuutta poliisille koskevan Itävallan liittovaltion lain (vuoden 1991 ilmoittautumislaki — MeldeG) (Itävallan liittovaltion säädöskokoelma 1992/29), sellaisena kuin se on muutettuna (Itävallan liittovaltion säädöskokoelma I 2006/45), 6 §:

”Ilmoittautumisvelvollisuuden alaisten ulkomaalaisten, jotka käyvät virallista lupaa edellyttävässä ansiotyössä Itävallan liittotasavallan alueella, on myös ilmoittauduttava rekisteröintiviranomaisille ja peruutettava ilmoittautumisensa riippumatta 5 §:n mukaisesta ilmoittautumisvelvollisuudesta. Edellä olevan 3 ja 4 §:n säännöksiä sovelletaan soveltuvin osin.”

Ilmoittautumislain (MeldeG) 3 § — majoitus asunnoissa; ilmoittautuminen

”(1) Sen, joka majoittautuu asuntoon, on ilmoittauduttava rekisteröintiviranomaisille kolmen päivän kuluessa majoittautumisesta. (2) Ilmoittautumislomake on täytettävä kokonaan ja asianmukaisesti kunkin ilmoitettavan henkilön osalta. Jos asunto on rakennuksessa, jolla on useita eri osoitteita, asunnon nimeämiseen on käytettävä Itävallan vuoden 1997 postilain 14 §:n 2 momentin mukaista osoitetta. (3) Ilmoittautumiseen tarvitaan asianmukaisesti täytetty ilmoittautumislomake ja viralliset asiakirjat, joista käyvät ilmi majoittujan henkilötiedot (1 §:n 5a momentti) asuinpaikkarekisterin numeroa lukuun ottamatta; majoittujalla on velvollisuus avustaa henkilöllisyytensä toteamisessa. Jos henkilö ilmoittaa kyseisen majoituksen pääasialliseksi asuinpaikakseen ja jos ilmoittautuva henkilö on jo aiemmin ilmoittanut pääasiallisen asuinpaikan Itävallan liittotasavallan alueella, kyseistä asuinpaikkaa koskeva ilmoitus on peruutettava tai sitä on muutettava (11 §:n 2 momentti) samanaikaisesti pääasiallisen asuinpaikan osalta toimivaltaiselle rekisteröintiviranomaiselle. (4) Rekisteröintiviranomaisen on vahvistettava ilmoittautuminen ja tarvittaessa ilmoituksen muuttaminen tai peruuttaminen kirjallisesti. Tämä tehdään kiinnittämällä ilmoittautumismerkintä jäljennökseen, josta näkyvät kaikki tietokantaan kootut säilytetyt ilmoittautumiset, tai ilmoittautumisvelvollisen pyynnöstä jäljennökseen viimeksi muutetuista ilmoittautumistiedoista. Jos ilmoittautumisen yhteydessä tehdään ilmoittautumisen muutos 3 momentin mukaisesti toimivaltaiselle rekisteröintiviranomaiselle, tämä korjaa ilmoittautumistiedon keskusrekisteriin; 1 momentin mukaiselle rekisteröintiviranomaiselle on annettava mahdollisuus keskusrekisterin käyttämiseen tiedonsaantitarkoituksessa.”

Ilmoittautumislain (MeldeG) 4 § — majoitus asunnoissa; ilmoittautumisen peruuttaminen

”(1) Sen, joka lähtee asunnossa olevasta majoituksesta, on peruutettava ilmoittautuminen rekisteröintiviranomaiselle lähtöä edeltävien tai lähtöä seuraavien kolmen päivän aikana. (2) Ilmoittautumisvelvollinen voi peruuttaa vanhan ilmoittautumisen myös uuden ilmoittautumisen yhteydessä ilmoittautumisesta vastaavalle rekisteröintiviranomaiselle todistamalla henkilöllisyytensä. (3) Ilmoittautumislomake on täytettävä kokonaan ja asianmukaisesti kunkin sellaisen henkilön osalta, jota peruutus koskee. (4) Rekisteröintiviranomaisen on vahvistettava peruutus asianosaiselle kootun tietokannan jäljennökseen merkittävällä kirjallisella vahvistuksella (16 §) tai asianosaisen pyynnöstä viimeksi muutettujen ilmoitustietojen jäljennökseen tehtävällä merkinnällä; jäljennös luovutetaan ilmoitusvelvolliselle todisteeksi ilmoittautumisen peruuttamisesta. Jos ilmoittautumisen peruutus tehdään 2 momentin tai 3 §:n 3 momentin mukaisesti toimivaltaiselle rekisteröintiviranomaiselle, tämä suorittaa korjauksen keskusrekisteriin; 1 momentin mukaiselle rekisteröintiviranomaiselle on annettava mahdollisuus keskusrekisterin käyttämiseen tiedonsaantitarkoituksessa.”

Ilmoittautumislain (MeldeG) 1 § — Määritelmät

”(5 a) Henkilötiedoilla tarkoitetaan nimeä, sukupuolta, syntymätietoja (syntymäpaikka ja -aika, Itävallan yhteydessä osavaltio ja kun syntymäpaikka on ulkomailla, valtio), asuinpaikkarekisterinumeroa (keskusrekisterinumero) ja kansallisuutta, ulkomaalaisten osalta lisäksi matkustusasiakirjan tyyppiä, numeroa, myöntävää viranomaista ja myöntämispäivää sekä myöntävää valtiota.”

Ilmoittautumislain (MeldeG) 11 § — Ilmoitettujen tietojen muuttaminen

”(2) Ilmoittautumisen muutos on tehtävä kuukauden kuluessa, jos 1 ja 1a momentissa mainitut muutokset oli tehty ulkomailla tai jos majoituspaikasta on tehty pääasiallinen asuinpaikka tai pääasiallinen asuinpaikka on siirretty pois majoituspaikasta eikä kyseessä ole valitusmenettely (17 §). Uuteen pääasialliseen asuinpaikkaan liittyvän ilmoittautumisen muutoksen yhteydessä ilmoittautumisvelvollisella on oltava todisteet siitä, että aiempaa pääasiallista asuinpaikkaa koskeva ilmoittautumisen muutos on tehty.”

PUOLA

Väestörekisteristä ja henkilökorteista 10 päivänä huhtikuuta 1974 annetun lain (virallinen lehti, 06.139.993, myöhemmin tehdyin muutoksin) 23–26 §:n mukaisesti Puolan tasavallan alueella oleskelevilla ulkomaalaisilla on velvollisuus ilmoittaa läsnäolostaan edellä mainitussa laissa säädettyjen säännösten mukaisesti.

Ulkomaalaisilla, jotka oleskelevat muualla kuin hotellissa tai työhön, koulutukseen, sairaanhoitoon tai lomanviettoon liittyvässä majoituksessa, on velvollisuus ilmoittaa väliaikaisesta läsnäolostaan neljän päivän kuluessa Puolan tasavallan rajan ylittämisestä.

Jos läsnäolon neljäs päivä on yleinen lomapäivä, viimeinen ilmoittautumispäivä on sitä seuraava arkipäivä.

Matkailijaryhmän väliaikaisesta oleskelusta ilmoittaa matkanjohtaja, jolla on velvollisuus toimittaa hotellin johtajalle tai hotellihenkilökunnan valtuutetulle jäsenelle luettelo matkailijaryhmän jäsenistä ja matkustusasiakirjoista, joiden nojalla heillä on oikeus oleskella Puolan tasavallan alueella.

1. Ulkomaalaisen, joka ilmoittaa asuvansa maassa vakinaisesti, on annettava kaikki vaaditut tiedot ja esitettävä oleskelukortti, joka on annettu hänelle sijoittautumisluvan myöntämisen yhteydessä, EY:n pitkäaikainen oleskelulupa tai päätös pakolaisaseman myöntämisestä Puolan tasavallassa tai päätös määräaikaisen oleskeluluvan antamisesta.

2. Ulkomaalaisen, joka ilmoittaa enintään kolme kuukautta kestävästä väliaikaisesta oleskelusta, on annettava vaaditut tiedot ja esitettävä viisuminsa sekä — jos henkilö on ylittänyt rajan viisumivaatimusten poistamisesta tai rajoittamisesta tehdyn sopimuksen mukaisesti — matkustusasiakirja, ulkomaalaisen väliaikainen henkilökortti, oleskelukortti tai määräaikainen oleskelulupa, sijoittautumislupa tai EY:n pitkäaikainen oleskelulupa tai päätös pakolaisaseman antamisesta Puolan tasavallassa tai päätös määräaikaisen oleskeluluvan antamisesta.

PORTUGALI

Elokuun 8 päivänä 1998 annetun lain tasoisen asetuksen 244/98, sellaisena kuin se on muutettuna 25 päivänä helmikuuta 2003 annetulla lain tasoisella asetuksella 34/2003, 26 §:n 1 momentissa säädetään velvollisuudesta ilmoittaa maahantulosta: ”Ulkomaalaisten, jotka tulevat maahan jostain toisesta jäsenvaltiosta sellaisen rajan kautta, jolla ei ole rajavalvontaa, on ilmoitettava läsnäolostaan kolmen arkipäivän kuluessa maahantulosta.”

ROMANIA

Ulkomaalaislain n:o 194/2002 102 §:ssä säädetään seuraavaa:

”(1) Romanian alueelle laillisesti saapuneella ulkomaalaisella on velvollisuus ilmoittaa saapumisestaan toimivaltaiselle alueelliselle viranomaiselle kolmen päivän kuluessa saapumisesta. Tämä velvollisuus ei koske EU:n kansalaisia eikä ETA-maiden kansalaisia. (2) Jos ulkomaalainen majoittuu hotelliin tai muuhun matkailijoille tarkoitettuun majoitukseen, hän täyttää ilmoittautumismuodollisuudet hallintotoimistossa, joka puolestaan ilmoittaa tarpeelliset tiedot toimivaltaiselle alueelliselle poliisiviranomaiselle.”

SLOVENIA

Menetelmistä ja menettelyistä, jotka liittyvät pysyvän ja väliaikaisen oleskelun ilmoittamiseen ja ilmoituksen peruuttamiseen sekä matkailijoiden ilmoittautumiseen ja ilmoittautumisen peruuttamiseen, säädetään oleskelun ilmoittamista koskevassa laissa (ZPPreb-UPB1) (Slovenian tasavallan virallinen lehti n:o 59/2006), jossa asetetaan ulkomaalaisia koskeva velvoite ilmoittautua oleskelun tyypin mukaan määräytyvällä tavalla.

1. Majoitus hotellissa tai muussa majoitusliikkeessä

Hotellien ja muiden majoitusliikkeiden tarkoituksena on tarjota yöpymis- tai levähdyspaikka henkilöille (hotellit, motellit, terveyskylpylät, täysihoitolat, matkustajakodit, maatilamatkailutilat, lomakylät, leirintäalueet, venesatamat, alppimajat ja muut majoitus- tai levähdystiloina käytettävät talot tai rakennukset).

Majoituksen tarjoajan on ilmoitettava hotellissa tai muussa majoitusliikkeessä oleskelevat ulkomaalaiset asianmukaiselle poliisiasemalle 12 tunnin kuluessa heidän vastaanottamisestaan ja tehtävä poistumisilmoitus 12 tunnin kuluessa heidän lähdöstään (oleskelun ilmoittamista koskevan lain 10 §:n 1 momentti).

Majoituksen tarjoaja on oikeushenkilö, itsenäinen yrittäjä tai luonnollinen henkilö, joka vastaanottaa vieraita maksua vastaan tarjotakseen heille yöpymis- tai levähdyspaikan tai joka tarjoaa väliaikaista majoitusta osana toimintaansa.

2. Oleskelu majoituslaitoksissa

Majoituslaitoksia ovat yksinään asuvien majoituslaitokset, opiskelija-asuntolat ja opiskelija-asunnot, vanhainkodit, hoitokodit sekä muut laitokset, jotka on tarkoitettu yhteisasumiseen tai toimintaan, joka edellyttää ympärivuorokautista oleskelua.

Majoituksen tarjoajan on ilmoitettava majoituslaitoksessa oleskelevat ulkomaalaiset, joilla ei ole oleskelulupaa, asianmukaiselle poliisiasemalle kolmen päivän kuluessa heidän saapumisestaan ja tehtävä poistumisilmoitus kolmen päivän kuluessa heidän lähdöstään (oleskelun ilmoittamista koskevan lain 10 §:n 2 momentti). Majoituksen tarjoajan on ilmoitettava majoituslaitoksessa oleskelevat ulkomaalaiset, joilla on oleskelulupa, paikalliselle hallintovirastolle kolmen päivän kuluessa heidän saapumisestaan ja tehtävä poistumisilmoitus kolmen päivän kuluessa heidän lähdöstään (oleskelun ilmoittamista koskevan lain 11 §:n 2 momentti).

3. Oleskelu muualla kuin hotellissa tai muussa majoitusliikkeessä tai majoituslaitoksessa

Ulkomaalaisten, joilla ei ole oleskelulupaa ja jotka eivät oleskele hotellissa tai muussa majoitusliikkeessä, on ilmoittauduttava asianmukaiselle poliisiasemalle kolmen päivän kuluessa valtion rajan ylittämisestä tai majoituksen vaihtamisesta sekä tehtävä poistumisilmoitus ennen lähtöä (oleskelun ilmoittamista koskevan lain 10 §:n 3 momentti). Ulkomaalaisten, joilla on voimassa oleva oleskelulupa ja jotka eivät ole ilmoittaneet pysyvää tai väliaikaista oleskelupaikkaa Slovenian tasavallassa paikalliselle hallintovirastolle, on ilmoitettava väliaikainen oleskelu paikalliselle hallintovirastolle kolmen päivän kuluessa oleskelupaikan vaihtamisesta (oleskelun ilmoittamista koskevan lain 12 §:n 3 momentti).

Ulkomaalaisten, joilla on oleskelulupa, on ilmoitettava väliaikaisesta oleskelupaikastaan paikalliselle hallintovirastolle kolmen päivän kuluessa oleskelupaikan vaihtamisesta, jos he majoittuvat tai oleskelevat väliaikaisesti pysyvän tai väliaikaisen oleskelupaikkansa ulkopuolella lomakodissa, loma-asunnossa tai muissa vastaavissa tiloissa (muissa kuin matkailu-, asunto- tai hotellimajoituksessa) ja aikovat oleskella siellä yli 60 päivää ja ovat jo ilmoittaneet pysyvän tai väliaikaisen oleskelupaikan paikalliselle hallintovirastolle (oleskelun ilmoittamista koskevan lain 12 §:n 1 momentti).

4. Majoitus terveydenhoitolaitoksessa

Terveydenhoitolaitosten, jotka ottavat hoidettaviksi ulkomaalaisia, on ilmoitettava toimivaltaiselle elimelle 24 tunnin kuluessa heidän saapumisestaan (ulkomaalaislain 84 §).

SLOVAKIA

Tieto julkaistaan myöhemmin.

SUOMI

Ulkomaalaislain (301/2004) 130 §:n 3 momentti

”Ulkomaalaisen, joka ei ole unionin kansalainen tai häneen rinnastettava, on ilmoittauduttava viranomaiselle kolmen vuorokauden kuluessa maahantulosta. Tarkempia säännöksiä ilmoittautumisesta voidaan antaa sisäasiainministeriön asetuksella.”

RUOTSI

Asetuksen 21 artiklan d alakohtaa koskevia kansallisia säännöksiä on vain yksi eli ulkomaalaislain 6 luvun 13 §:

”Hotellin, täysihoitolan tai muun kaupallisen majoitusliikkeen pitäjän on varmistettava, että ulkomaalaiset antavat itsestään tietoja täyttämällä ja allekirjoittamalla henkilökohtaisesti ilmoittautumiskortin. Kansallinen poliisiylijohto voi antaa säännöksiä vaadittavista tiedoista. Ulkomaalaisen on osoitettava henkilöllisyytensä esittämällä voimassa oleva henkilötodistus.”

ISLANTI

Ulkomaalaislain n:o 96/2002 17 §:n 1 momentin mukaisesti kolmannen maan kansalaisen, jolle on myönnetty oleskelulupa Islantiin, on ilmoitettava viranomaisille läsnäolostaan viikon kuluessa saapumisestaan. Samaa säännöstä sovelletaan kolmannen maan kansalaiseen, joka aikoo hakea oleskelulupaa tai jolla on oltava oleskelulupa.

NORJA

Kyseisestä velvollisuudesta säädetään maahantulolain 23 §:n 1 momentissa, joka koskee läsnäolosta ilmoittamista ulkorajojen ylittämisen jälkeen:

”Henkilön, joka tulee Norjan kuningaskuntaan, on välittömästi ilmoittauduttava passintarkastukseen tai lähimmälle poliisiviranomaiselle.”

Lisäksi maahanmuuttolain 14 §:n 1 momentissa, joka koskee ilmoittautumista viranomaisille, käsitellään vieraan valtion kansalaisten velvollisuutta ilmoittaa läsnäolostaan alueella: